钦定古今图书集成/理学汇编/文学典/第056卷 > 刘叉
## 钦定古今图书集成/理学汇编/文学典/第056卷 > 刘叉

按《唐书》本传，“刘叉者，亦一节士，少放肆，为侠行，因酒
杀人亡命。会赦出，更折节读书，能为歌诗。然恃故时
所负，不能俛仰贵人，常穿败屐破衣。闻愈接天下士，
步归之，作《冰桂》《雪车》二诗，出卢仝孟郊右。樊宗师见
为独拜，能面道人短长，其服义则又弥缝若亲属。然
后以争语不能下宾客，因持愈金数斤去，曰：‘此谀墓
中人得耳，不若与刘君为寿’。”愈不能止，归齐鲁，不知
所终。

按《义山杂记》：“叉不知其所来，在魏与焦濛、闾冰、田滂
善，任气重义，因酒杀人，变姓名遁去，会赦得出，后流
入齐鲁，始读书，能为歌诗。然恃其故时所为，辄不能
俛仰贵人，穿屐破衣，从寻常人乞丐酒食为活。”叉之
行固不在圣贤中庸之列，然其能面道人短长，及其
服义，则又弥缝劝谏，有若骨肉。此其过人无限。